OpenLLM-France/wikimedia huggingface dataset:
# Etxebarria parkea

    Artikulu hau Bilboko parkeari buruzkoa da; beste esanahietarako, ikus «Etxebarria (argipena)».
Etxebarria Parkea Bilboko parkea da. Uribarri eta Begoñako auzoen artean kokaturik. Alde Zaharra eta erdigunea baino gorago aurkitzeagatik, hiriaren ikuspegi aparta goza daiteke bertatik.
1980ko hamarkadararte Echevarria industriaren fabrika nagusia bertan kokatzen zen, gaur egungo Sidenor. Gerora, Basauriko fabrika eraikitzerakoan pixkanaka produkzioa eta langileak bertara eraman zituzten. Orduan, udalak orube horrekin zer egin erabakitzen zegoelarik hainbat proiektu aurkeztu ziren. Gehienak etxebizitzak eraikitzearen inguruko proiektuak.
Dena dela, udalak parke handi bat eraikitzearen aldeko apustua egin zuen, hiriaren parkeen gabezia konpontzeko. Horrela, Etxebarria Parkea Bilboko parkerik handiena da gaur egun.
Parkearen erdian Echevarria fabrikako tximinia dago, fabrikako zutik geratzen den elementu bakarra.
Bilboko Aste Nagusian barrakak Etxebarria parkean ipintzen dira. Su artifizialak ere parketik jaurtitzen dira.

## Kanpo estekak

* Datuak: Q5474472
* Multimedia: Parque Etxebarria / Q5474472
# Etxebarri Bus

Etxebarri Bus Etxebarri udalerri barneko autobus zerbitzu publikoaren marka komertziala da, Etxebarriko Udalaren menpe eta Leintz garraioak enpresak ustiatuta. Herrian Bilboko metroaren Etxebarriko geltokia ireki ondoren ezarri zen autobus zerbitzua, metrotik urruti dauden auzoak metroarekin lotzeko. Gaur egun, zerbitzuak bi linea ditu, eta urtero milioi erdi lagun baino gehiago garraiatu ditu. Zerbitzua 2005eko ekainean jarri zen martxan eta urteko 380.000 euroko kostua dakar.

## Lineak

Etxebarri Bus sarea bi lineaz osatuta dago: 1. eta 2. lineak.

### 1. linea

1. lineak metro geltokia, Euskotreneko geltokia eta hiriaren erdialdea lotzen ditu, ibilbide zirkular baten bitartez.

### 2. linea

2. lineak metro geltokia Legizamon auzoarekin lotzen du, eta ibilbide normalaz gain, ibilbide motza ere badauka. Ibilbide motza ez da Lezama Legizamon industrialdean sartzen, baizik eta zuzenean doa Bokete izeneko geltoki-burura. Mapan, more ilunez koloreztatutako geralekuak ibilbide motzak egiten ditu. Linea hau lantegiak eta industrialdeak lotzeko zerbitzua ematen duenez, ez du zerbitzurik ematen asteburuetan.

## Tarifak

2014ko tarifak hurrengoak dira:
* Bidaia bakarra: 0,55€
* Creditrans titulua Barik euskarrian: 0,44€
* Creditrans sistemako bi garraio bata bestearen ondoren erabiltzekotan, 0,35€
* Gizatrans titulua Barik euskarrian: 0,33€
* Gazte bonoa, hilabete batean bidaia mugagabeak egiteko, Etxebarriko udalerrian erroldatutako 5 eta 25 urteen arteko gazteentzat: 11€/hileko

## Ikus, gainera

* Etxebarriko metro geltokia
* Etxebarriko tren geltokia
* Etxebarri
* Bilboko metroa

## Erreferentziak

* ↑ Bizkaiko Garraio Partzuergoa. «Bizkaiko garraio publikoaren mugikortasunaren datuak» (Noiz kontsultatua: 2014-08-20).
* ↑ Etxebarriko Udala. «28. ORDENANTZA - ETXEBARRIBUS BIDAIARIENTZAKO HIRI-GARRAIO ZERBITZUA EMATEAGATIK TASAK» (PDF) (Noiz kontsultatua: 2013-02-02).

## Kanpo estekak

* Etxebarribus
* Datuak: Q12257364
# Etxebarri erretegia

Etxebarri erretegia Atxondoko San Juan auzoan dagoen jatetxea da. Bertoko sukaldariburu Victor Arginzoniz da. Restaurant aldizkariak 2008an munduko berrogeita laugarren jatetxerik onena dela dio.
Bere plater guztiek, baita azkenburuek ere, ketu zaporea dute.

## Erreferentziak

* ↑ Restaurant Magazine's 50 Best Restaurants in the world, 2008
* ↑ Moskin, Julia. (2011/06/15). «After El Bulli, Spain Looks Forward» New York Times.

## Kanpo estekak

* Webgune ofiziala
* Datuak: Q4803285
# Etxebarriko geltokia

Etxebarriko geltokia hurrengoei egin ahal dio erreferentzi:
* Etxebarriko geltokia (Bilboko metroa), Bilboko metroaren 1. eta 2. lineei dagozkion geltokia.
* Etxebarriko geltokia (Euskotren), Euskotrenen 1. eta 3. lineei dagozkion geltokia.
* Kukullaga-Etxebarri geltokia, lehen Etxebarri-Norte eta San Antonio Etxebarri izenez ezaguna, Bilboko metroaren 3. lineari dagokion geltokia.
# Etxebarriko geltokia (Euskotren)

Etxebarri Euskotren Trena eragilearen E1, 1D eta E4 lineei dagokien geltokia da, izen bereko udalerriko Doneztebe auzoan kokatuta dagoena. Gaur egungo geltokiaren eraikina 2003koa da, eta Bizkaiko Garraio Partzuergoaren 2. tarifa-gunearen barruan dago.
Geltokia trenbideen gainean dagoen bestibuludun eraikin eta bi nasa estaliz hornituta dago, nasa aldaketa bestibulutik zuzenean egin daitekela.

## Sarbideak

Geltokia J. María Llona Urquijo Parrokoa plazan kokatzen da, Doneztebe edo San Esteban elizaren ondoan. Santa Ana kaletik eskailerak igoz ere hel daiteke. Geltoki barruan igogailua dago, irisgarritasuna bermatuz.
* J. María Llona Urquijo Parrokoa plaza
* Santa Ana kalea, 8

## Lotuneak

Geltokiaren ondoan Etxebarri Bus udal zerbitzuaren 1. lineak geralekua dauka, geltokia hiriaren erdialdearekin eta Etxebarriko metro geltokiarekin lotuz. Bestalde, Bizkaibusen A3632 linea ere (Bilbo - Etxebarri - Basauri - San Miguel) geltoki ondotik pasatzen da.

## Erreferentziak

* ↑ Etxebarriko Udala. «Euskotren» (Noiz kontsultatua: 2013-02-02).

## Ikus, gainera

* Etxebarriko geltokia (Bilboko metroa)
* Etxebarri
* E1 linea (Euskotren)
* 1D linea (Euskotren)
* E4 linea (Euskotren)
* Euskotren Trena
* Eusko Trenbideak
* Etxebarri Bus
* Bizkaibus

## Kanpo estekak

* Euskotrenen webgunea
* Bizkaibusen webgunea
* Datuak: Q12257366
# Euskaldunen kostako hondartza

Euskaldunen kostako hondartza :
| Ezaugarri orokorrak: ||
| - Kokalekua | Biarritz |
| - Luzera | ? m |
| - Batez besteko zabalera | ? m |
| - Betetasun maila | Handia |
| - Urbanizatze maila | Hirikoa |
| - Pasealekua | Bai |
| Hondartza mota: ||
| - Hondar mota | Xehea |
| - Bainuaren egoera | Lekuaren arabera |
| - Hondartza nudista | Bai |
| Kirolak: |
| - Surfa egiteko | Oso ona |
| - Urpekaritza | Bai |
| - Besterik | {{{beste kirolik}}} |
| Ingurumena: ||
| - Landaredia | Bai |
| - Eremu babestua | Bai ([[{{{babestua}}}]]) |
| - Bandera urdina | Bai |
| Segurtasuna: ||
| - Arrisku seinaleak | Bai |
| - Hondartzaina | Bai |
| - Udaltzaingoa | Bai |
| - Sorosle taldea | Bai |
| Sarbideak: |
| - Elbarrientzat | Bai |
| - Sarbide mota | Oinez |
| - Sarbide seinaleztatua | Bai |
| Bestelako informazioa: |
| - Taberna kopurua | {{{taberna kopurua}}} |
| - Kanpina | Bai |
| - Herrigunerako distantzia | 0 m |
Euskaldunen kostako hondartza Biarritzeko sei hondartzetako bat da.
Bertan Georges Hennebuttek 1956an Europako lehen surf saioa egin zuen. Marea handia denean, desagertu egiten da. Marbella hondartza ondoan du.

## Erreferentziak

* ↑ EODA. Biarritz (Baiona-Angelu-Biarritz). Euskaltzaindia.
* ↑ Curutchet, Ximun. Surfa Ipar Euskal Herrian. Euskonews.
* ↑ Udaletxearen webgunea: Biarrizko hondartzak

## Kanpo estekak

* Datuak: Q25473942
* Multimedia: Côte des Basques, Biarritz / Q25473942
# Euskaldunia

Euskara hutsezko erakunde politikoa 2005. urtean eratu zen. Estatutuak bi aldiz erregistratzera bidali ezkero, Madrilgo erregistroak ez du estatuko legea bete nahi eta erregistratu gabe jarraitzen du. Hauteskundeetako kanpainetan esku hartzen du bere proposamen publikoak egiten. Euskaltasun, euskalduntasun eta euskaltzaletasun politikoa aldarrikatzen du eta hainbat liburu argitaratu ditu, horien artean Euskararen Herriaren Konstituzioa, 2012.an zehar hiru aldiz aurkeztua. Populazio erdaldun guztia euskalduntzean kokatzen du bake soziala, independentzia eta aldaketa sozialerako giltza, 3.800 lanpostu sortzearekin batera, 10-12 urtetako epe batean.
Hona, argitaratutako liburuetako batzuk: 2000 Euskaldunia, Euskaldunon Erakunde Politiikoa. 2012 Aberri Egunen Kronika Osoa. 2012 Euskararen Herriaren Konstituzioa 2013 Euskal gatazka politikoaren konponketa 2013 Ipar Euskal Herriaren eraikuntza 2013 EUSKARA KONGRESUA. EH osoa euskalduntzeko plangintza. 2014 Baskotasuna, epelen ihesbide 2014 Euskalduntasun politikoa 2014 Euskaltzaletasun Politikoa 2014 Ibilbide Orria. 1 Euskalduntzea. 2 Bake Soziala. 3 Independentzia 2015 Euskalduntasuna Helbururik Gorena 2015 Klase berri bat jaioa da, euskaldunok 2015 Euskal Udal eta Foru Programa 2015 2015 Euskal Abertzaletasun Iraultzailearen Gara(i)pena 2015 Euskalduntasun Iraultzailea 2015 Euskararen iraultzaren hiztegia 2015 EHE Gizartea iraultzeko beharra 2015 Euskal Langile Mogimendua/Sindikatuen Historia Laburtua 2015 Langile Euskaldunen Sindikatua LES 2015 Euskal Nabarrismoa. 2016 Euskararen Izaera Iraultzailea. 2016 Desagerpenaren aurrean, Euskalduntasun Iraultzailea. 2017 Iraultza katalanaren ezaugarriak eta irakaspenak. 2017 Euskal Herriaren Antolaketa Politikoa. 2017 Euskalduntasun Iraultzailerako Bidea. 2018 Euskal Herria, euskaldun berria 2018 Euskal Iraultzaren Hirukitegia. 2018 Nik ez nuen jabetza pribatua asmatu 2018 Euskal Herriko Estatu Autonomoaren Konstituzioa. 2019 Euskal Herria Zifratan. Estei. 2019 Espainola Izatearen Ezintasun Zientifikoa. 2020 Euskaldunia. Abian eraikitzen da habia. 2020 Euskaldunia finkatzen joateko bitartekoak. 2020 Euskaldungoaren Askapena. 2020 Euskaldungoaren Iraultza. 2021 Alderdi Euskalduna AE. 2021 Euskal Identitarismoa. 2022 Eguneroko Euskalduntasunaren Gara(i)pena. 2023 Espainolismoaren kronika 1707-2023. 2023 Euskaldunia, Aukera Euskaldun eta Euskaltzale kontziente bakarra. 2024 Identitarismoaren Hiztegia. 2024 Gora Euskalduntasun Iraultzailea GEI. 2024 Euskal Herriaren bideetatik Euskal Herria Iraultzen.

## Kanpo estekak

* Euskaldunia
# Euskalerri zaarra (Gu Euskaldunok)

Euskalerri zaarra, "Gu euskaldunok" lemapean Anastasio Arrinda idazle lekeitiarrak gipuzkeraz idatzitako dibulgaziozko saiakera da. Lan honetan Arrindak euskaldunen jatorriaz, antropologiaz eta mitologiaz egindako lanak laburbildu zituen oso hizkuntza erraza erabiliz.

## Aurkibidea

* Itz-aurre
* Ataka
* I Zenbat gera?
* II Noizkoak gera?
* III Nun giñan?
* IV Gure aurrekoen oiturak
* V Aztikeria ta Sorginkeria
* VI Mari, sorgiñ guzien erregiña
* VII Mari´ren menpekoak
* Bibliografia

## Kanpo estekak

* Datuak: Q31189008
# Euskalerriaren alde

Euskalerriaren Alde 1911-1931 bitartean Gipuzkoako Donostia hiriburuan argitaratzen zen kultur aldizkari eta erakunde euskaltzale bat izan zen. Euskaraz nahiz gaztelaniazko artikuluak zituen.

## Historia

1911an sortua izan zen eta Gipuzkoako Foru Aldundia diru laguntzaz argitaratu ohi zen, bai eta Gregorio Muxikaren ahalegina eta haren laguntzaile nekagaitzak ziren Domingo Agirre (Garoa eta Kresala eleberrien egilea) eta Karmelo Etxegarairi esker (azken hau Euskal Herriko kronikaria).
Aldizkariaren zuzendaritza Arturo Kanpion eta Julio Urkixo jaunek osatu zuten, adliz Gregorio Muxikak lehenbiziko unetik zuzendaritza lanak burutu zituen. Aldizkari hau euskal kulturaren hedapena eta garai hartako balore gazte euskaltzaleen topaketan urrats garrantzitsua izan zen.
1931an Gregorio Muxika hil zenean, aldizkaria argitaratzetik laga zen, honek Yakintza izeneko aldizkari berria argiratu zuen gazte talde bati bide eman ziolarik.
Euskalerriaren Alde aldizkariaren hogei urtetako ibilbidea ekintza eta fruituetan oparoa izan zen, bere ekintzak hiru multzotan sailka daitezkelarik:
* Euskal jaiak
* Artikulu lehiaketak
* Literatur eta Historia lehiaketak
Euskal jaiak aurretik Antoine Abadiek ospatutako Euskal Lore Jokoen jarraipena izan ziren. Haien artean nabarmenenak Segura (1911), Zarautz (1912), Tolosa (1913) eta Hondarribiakoak (1914) izan zirelarik. Jai guzti hauetan ospatutako lehiaketetan 172 artikulu aurkeztu zirelarik. Euskarazko artikulu lehiaketek urteko bataz besteko 50 artikuluen kopurua lortu zuten. Literatur-Historia lehiaketek Foru Aldundi eta Udalek eskeinitako diru-sariei esker arrakasta handia izan zuten.
1913-1930 bitartean gaztelaniazko lehiaketetara 405 lehiakide aurkeztu ziren eta euskarazko lehiaketetara 495 lehiakide. Los certámenes histórico-literarios tuvieron éxito gracias al concurso económico de las Diputaciones y Ayuntamientos. Sarituen zerredan Euskal Pizkundeko kide nabarmen gehienak sailkatuak agertzen dira. Bestalde, Euskalerriaren Alde aldizkariak euskarazko euskal kulturari buruzko bilduma bat ere argitaratu zuen, 11 liburukietara iritsi zelarik.

## Ikus gainera

* Euskal-Erria aldizkaria.
* Euskal-Esnalea aldizkaria.
* Yakintza aldizkaria.

## Kanpo estekak

* Euskalerriaren Alde aldizkariari buruzko artikulua. Auñamendi Entziklopedia. Euskomedia.org (Gaztelaniaz)
* Euskalerriaren alde aldizkariaren ale guztiak Atzoko Prentsa Digitalean irakurgai
* Datuak: Q12257612
# Enkarterrietako Museoa

Enkarterrietako Museoa Sopuertan dagoen museoa da, Avellaneda auzoko Batzarretxean hain zuzen ere.
Eskualdeari eta biztanleei buruzko aipamen kronologikoa azaltzen du, ikuspegi ekonomiko, sozial politiko eta kultural batetik abiatuta.
1933an irekia, 1994an berriro inauguratu zuten Museoa.

## Erreferentziak

* ↑ www.visitenkarterri.com
* ↑ www.sopuerta.biz

## Ikus, gainera

* Euskal Herriko museoen zerrenda

## Kanpo estekak

* Webgune ofiziala
* Datuak: Q68037238
* Multimedia: The Historical Museum of Enkarterri in Urrestieta-Avellaneda / Q68037238
# Enkarterriko billanuko

Enkarterriko billanukoa Enkarterri aldeko arratoi-txakurraren txakur arraza bat da. Enkarterriaz gain Burgosko ipar aldean zein Kantabrian aurki daitezke mota honetako txakurrak. Ingelesez "euskal arratoi-txakurra" ere deitzen diote, Basque ratter.
Arratoi-txakur hauek ate txakur bezala erabiltzen dituzte, ezezagunak hurbiltzerakoan oso azkarrak direlako zaunkaz etxekoak ohartarazten. Arraza honetako 50 txakur baino ez dira ezagutzen, beraz arrazaren egoera larria da. Txikiak direlako eta beraien izaeragatik oso estimatuak dira konpainia txakur bezala.

## Erreferentziak

* ↑ (Ingelesez) «Miniature Pinscher Breed Information, Characteristics & Heath Problems» DogZone.com (Noiz kontsultatua: 2022-10-27).

## Kanpo estekak

* Datuak: Q37711
# Enjoy!

Enjoy!, 1986an Descendents taldeak kaleraturiko Punk diska da. 1990ean, SST Records zigiluak berrargitaratu egin zuen.

## Abestien zerrenda

* Enjoy – 2:10
* Wendy – 2:22
* Kids – 0:44
* Hürtin' Crüe – 2:34
* Sour Grapes – 3:47
* Get The Time – 3:12
* Cheer – 3:01
* 80's Girl – 2:15
* Green – 3:34
* Days Are Blood – 7:51
* Untitled - 1:26

### CD-ko kantu extrak

* Orgofart – 2:18
* Orgo 51 – 1:20

## Taldekideak

* Bill Stevenson - Bateria
* Milo Aukerman - Ahotsa
* Ray Cooper - Gitarra
* Doug Carrion - Bajua

## Kanpo estekak

* Datuak: Q3752798
# Enkarterri Group

Enkarterri Group Enkarterrietako enpresak osatutako erakundea da. Guztira, 40 kide baino gehiago ditu.
Elkartea 2011ko otsailaren 25an sortu zuten.

## Kanpo estekak

* Webgune ofiziala
* Datuak: Q11681487
# Enkante

Ekonomian, enkantea saltzaile bat eta erosle anitz, erosleak salneurri hoberena lortzeko elkarren lehian daudelarik, hartzen dituen salerosketa bat da. Saltzaile anitz eta erosle bakarra hartzen dituen enkanteak ere badaude, hala nola lehiaketa publikoak. Enkanteen bitartez, arte lanak, antigualak, arrain harrapaketak, lan edo hornikuntzarako lehiaketa publikoak, kontzesioak eta abar trukatzeko erabili izan dira. Egun, Interneteko zabalkundearekin batera, denetariko produktuak eta zerbitzuak trukatzen dira sarean, Ebay webgunean esaterako.

## Bibliografia

USATEGUI, Jose María, Economía de las subastas, Euskal Herriko Unibertsitatea, 2008.

## Kanpo estekak

* Datuak: Q177923
* Multimedia: Auctions / Q177923
# Euskal literatura Bigarren Pizkundean

Bigarren Pizkundea deitzen zaio 1960ko hamarkadaren ondoren euskal literatura izandako berritzeari. Formalki desberdindu behar da Euskal literaturaren Lehen Pizkundearekin, foruzaletasunaren ondorioz sortutakoa.

## Historia

Espainiako Gerra Zibila eta Bigarren Mundu Gerraren ondoren, euskal literaturak une latzak bizi izan zituen. Argitaratu zituzten lehendabiziko liburuak Telesforo Monzonen Urrundi (1945 Mexiko Hirian), Jokin Zaitegiren Goldaketan (1946 Mexiko Hirian) eta Salbatore Mitxelenaren Arantzazu (1949 Guatemalan).
1950eko hamarkadaren bukaeran, idazle-belaunaldi berria jaio zen, tartean Gabriel Aresti. Honek Harri eta Herri (1964) bere liburuan Europan modan zegoen gizarteko poesia jorratu zuen. Bere garaian libururiak salduena zen eta euskal herriaren isla berria erakusten zaigu: jadanik Orixeren Euskaldunak baserri-euskal herria aldendu eta "Euskal Hiria" sortuz. Arestik gaztelaniaz idatzi zuten euskal poetak zituen lagun, Blas de Otero edo Gabriel Zelaia, konpromiso sozial bere zutelako. Era berean, antzerkiari ekin zioten talde batzuekin edo Ez Dok Amairu, "Euskal Kantagintza Berria" izeneko mugimenduaren sortzaileekin ere harreman estuak izan zituen.
Eleberriei buruz, Txillardegiren Leturiaren egunkari ezkutua (1957) lehendabiziko euskal eleberri modernoa da, existentzialismo ereduak jarraitzen duena. Gero Ramon Saizarbitoriaren Egunero hasten delako eta Ehun metro (Nouveau Roman mugimenduaren eragina dutenak) eta Anjel Lertxundi agertu ziren.
Behin frankismoaren garaiak pasata, euskarazko argitaletxeak joritu ziren urtero 1.500 titulu argitaratzen, eta 300 idazle inguru izanda. Euskal literaturaren urrezko aro honetan, lehendabizikoz Euskal Herritik kanpo arrakasta izan duten idazleak agertu dira: Bernardo Atxaga (Obabakoak edo Behi euskaldun baten memoriak) edo Unai Elorriaga (SPrako tranbia).

## Ikus, gainera

* Euskal literatura Lehen Pizkundean
# Euskal lizunkeriaren antologia

Euskal lizunkeriaren antologia Juan Martin Elexpuru idazleak 1999an plazaratu zuen Txalaparta argitaletxean. Benetako saski-naskia da, mota askotako literatura-lanak eta egileak lotuz. Ilustrazio erotiko ugari biltzen ditu liburuak, bestetik.

## Edukia

Liburu honetan Juan Martin Elexpuruk ehun testutik gora sartu ditu "aldez edo moldez lizuntzat jo daitezkeenak". Izan ere, alde ederra dago Bernart Etxepareren "Emazten fabore" eta Jon Miranderen "Hiru putattoak" poemen artean. Lizunkeriaren aurka sutsu jardun zuten Axular edo Frai Bartolome ere, bestetik, beren idatziak, ogizkoak bailiren, lizunduz joan baitira poliki-poliki. Kantuak, bertsoak, xikitoak, esaerak... denetik dago lan honetan. Amaieran, testu zaharren ulertzean laguntzeko, hiztegi txiki bat dator. Kronologikoki euskal literaturaren hastapenetik gaur egungo literaturaino dago jasota.

## Bibliografia

* Juan Martin Elexpuru: Euskal lizunkeriaren antologia, Tafalla: Txalaparta argitaletxea, 1999. ISBN: 84-8136-148-8. 261 or.

## Erreferentziak

* ↑ https://aunamendi.eusko-ikaskuntza.eus/eu/elexpuru-arregi-juan-martin/ar-45963/
* ↑ https://www.txalaparta.eus/eu/liburuak/euskal-lizunkeriaren-antologia

## Kanpo estekak

* Datuak: Q119013446
# Euskal mendiak (webgunea)

Euskal mendiak euskara hutsez eginiriko mendizaletasunari buruzko euskal webgune bat da.

## Kanpo estekak

* Euskal mendiak webgunea
* Datuak: Q12257597
# Entalpia

Termodinamikan, entalpia (H) sistema baten barne energiaren (U), eta presio (P) eta bolumenaren (V) arteko biderketaren batura da.
$H=U+PV$
Egoera funtzioa da, hau da, sistema baten entalpia funtzio hau definitzen duten magnitudeen araberakoa da soilik, eta ez egoera horretara iristeko egin den ibilbidearena. Askotan entalpia ezin da zuzenean neurtu, barne energia neurtzea oso zaila ala ezinezkoa delako. Hala ere, entalpia aldaerak (ΔH) neurtzea posible da, eta balio hau adierazten da gehien. Gainera, presio konstantean, entalpia aldaketa sistemak ingurunearen trukatutako beroarekiko baliokidea da. Prozesu endotermikoetan sistemak beroa irabazten du eta ΔH balio positiboa du; prozesu exotermikoetan sistemak beroa galtzen du eta ΔH balio negatiboa du.
Nazioarteko Unitate Sisteman, entalpia jouletan neurtzen da. Ondorioz, ΔH energia-aldaketa adierazteko modua da. Beste horrenbeste, lotura, sare eta disoluzio energiak benetan entalpia-aldaerak dira. Sustantzia kimikoen entalpiak 1 bar-eko presioan adierazi oi dira. Kimikan, erreakzio entalpiak (Δ$_r$H) tenperaturaren araberakoak direnez, taulek 25 ºC-etara balioak adierazten dituzte.
Gas ideal baten entalpia tenperaturaren eta ondorioz energia termikoaren araberako da soilik; eta ez presio eta bolumenaren araberakoa. Printzipio honek gas errealen izaera ere ondo aurreikusten du presio eta tenperatura ohikoetan, analisi eta deseinu termodinamikoa erraztuz.

## Etimologia

Entalpia hitzak antzinako grekeraz "beroa gehitu" (enthalpein) esan nahi du.

## Erreferentziak

* ↑ Zemansky, Mark W.. (1968). Heat and Thermodynamics. (5. argitaraldia) New York: McGraw Hill, 275 or..
* ↑ (Ingelesez) Enthalpy. Online Etymology Dictionary.

## Ikus, gainera

* Irakite-entalpia
* Urtze-entalpia
* Entropia

## Kanpo estekak

* Datuak: Q161064
* Multimedia: Enthalpy / Q161064
# Entebbe

Entebbe Ugandako hiria da. Herrialdearen hegoaldean dago, Erdialdeko eskualdean, Victoria aintziraren iparraldeko ertzeko penintsula batean, Kampalatik 37 kilometro hego-mendebaldera. 96.200 biztanle zituen 2019an.

## Klima

Datu klimatikoak (Entebbe) :
| Hila | Urt | Ots | Mar | Api | Mai | Eka | Uzt | Abu | Ira | Urr | Aza | Abe | Urtekoa |
| Erregistraturiko tenperatura maximoa (°C) | 32 | 32 | 33 | 28 | 28 | 29 | 28 | 29 | 31 | 29 | 32 | 29 | 33 |
| Batez besteko tenperatura maximoa (°C) | 27 | 27 | 26 | 26 | 25 | 25 | 24 | 25 | 26 | 26 | 26 | 26 | 25.6 |
| Batez besteko tenperatura minimoa (°C) | 18 | 18 | 18 | 18 | 18 | 17 | 17 | 17 | 17 | 17 | 18 | 17 | 17.5 |
| Erregistraturiko tenperatura minimoa (°C) | 14 | 14 | 14 | 15 | 15 | 14 | 12 | 13 | 14 | 14 | 14 | 14 | 12 |
| Pilatutako prezipitazioa (mm) | 66 | 91 | 160 | 257 | 244 | 122 | 76 | 74 | 74 | 94 | 132 | 117 | 1507 |
| Iturria: BBC Weather ||||||||||||||

## Historia

1976ko ekainaren 27an, Palestinaren Askapenerako Herri Frontearen komando batek, Revolutionäre Zellen taldearen laguntzaz, 246 bidaiari zeramatzan Air Franceko hegazkin bat bahitu zuen. Bahitzaileek Entebbeko aireportura eraman zuten hegazkina, eta hainbat lurraldetan espetxeratutako 53 palestinar askatzeko eskatu zuten. Idi Amin Ugandako diktadoreak babesa eman zien bahitzaileei. Ondoko egunetan bahituak aske utzi zituzten, 105 israeldarrak izan ezik. Uztailaren 4an, Israelgo Defentsa Indarretako komando berezi batek egindako erreskate operazioan, bahituetako 102 askatzea lortu zuten. Bahitzaile guztiak eta 45 ugandar soldadu hil ziren operazioan, eta baita israeldar soldadu bat ere.

## Erreferentziak

* ↑ Uganda: Regions and Cities. citypopulation.de (Noiz kontsultatua: 2019-6-13).
* ↑ BBC Weather. Average Conditions Toamasina, Madagascar. .
* ↑ «'Entebbe'» Berria 2018-04-21 (Noiz kontsultatua: 2019-6-13) CC BY-SA 4.0 lizentziapean.
* ↑ Ouahnon, Marc. Quarante ans après la prise d’otages d’Entebbé. lemonde.fr (Noiz kontsultatua: 2019-6-13).

## Kanpo estekak

* Datuak: Q211970
* Multimedia: Entebbe / Q211970
# Entecsa

Entecsa (Laboratorios de ensayos Entecsa S.A.) Tuteran egoitza duen ingeniaritza-enpresa da. Eraikuntza, ingeniaritza, industria, aholkularitza eta ingurumenaren alorretara bideratutako zerbitzuak ematen ditu.
1994an sortu zuten eta harrezkero garrantzi handiko azpiegituretan lan egin du, hala nola Nafarroako Ubidean, Abiadura Handiko Trenean, Nafarroako Unibertsitate Publikoko campusean eta Ciudad de Tudela estadioaren eraberritzean.

## Erreferentziak

* ↑ Diario de Navarra: La empresa Entecsa de Tudela celebra sus 20 años de historia.
* ↑ Entecsa:Proyectos.
* ↑ Cadena Ser: Comienzan a darse los pasos en Tudela para la reforma del estadio de fútbol.

## Kanpo estekak

* Webgune ofiziala (Gaztelaniaz)
* Datuak: Q97276424
# Entente (argipena)

Entente izenak adiera zenbait ditu: